**POZIV ZA ISKAZOM INTERESA ZA SUDJELOVANJE U RADU EKSPERTNIH SKUPINA U ALIJANSI SEA-EU**

Ured za SEA-EU Sveučilišta u Splitu raspisuje poziv za iskazom interesa za sudjelovanje u različitim ekspertnim skupinama prema području rada radi kvalitetne provedbe projekta SEA-EU 2.0.

Glavni cilj **alijanse SEA-EU** jeuspostaviti međunarodno, multietničko, višejezično, multikulturno i interdisciplinarno europsko sveučilište usmjereno na zelenu i digitalnu tranziciju, s naglaskom na izvrsnost, održivost, otpornost, suradnju, kreativnost, diferencijaciju i specijalizaciju kao svoje temeljne vrijednosti.

Popis partnerskih sveučilišta koja sudjeluju u alijansi SEA-EU je sljedeći:

* University of Cádiz (UCA), Spain.
* University of Western Brittany (UBO), France.
* University of Kiel (CAU), Germany.
* University of Gdańsk (UG), Poland.
* University of Split (UNIST), Croatia.
* University of Malta (UM), Malta.
* University of Naples Parthenope (UPN), Italy.
* University of Algarve (UAlg), Portugal.
* Nord University (NORD), Norway.

Alijansu SEA-EU čini devet sveučilišta i sveukupno sedamdeset i sedam pridruženih partnera, uključujući dvadeset gradova, devet luka te četrdeset i osam vanjskih dionika. Od vanjskih dionika, partneri u alijansi su tvrtke, istraživački instituti, javne administracije i neprofitne udruge. Riječ je o velikom transnacionalnom kampusu, izgrađenom na ideji jednakosti i sukreiranja s vanjskim partnerima koji počiva na interdisciplinarnom i inovativnom poučavanju.

Kroz Alijansu djeluju različite **ekspertne skupine** koje se okupljanju na domaćim sveučilištima te sudjeluju na online i fizičkim međunarodnim sastancima, surađujući oko određenih tema i izazova opisanih u projektu.

Sveučilište u Splitu raspisuje poziv za sudjelovanjem u radu ekspertnih skupina za one zadatke u kojima preuzima vodstvo u Alijansi ili za one čiji su poziv partnerska sveučilišta već objavila.

Popis ekspertnih skupina koje započinju s radom u prvom mjesecu provedbe projekta su:

* Radna skupina za Opservatorij za plavu održivu ekonomiju (OSBE – *Observatory for Sustainable Blue Economy)*
* Radna skupina za razvoj Društveno-korisnog učenja i stvaranje *Society Hub-a*
* Radna skupina za stvaranje pravnog okvira razvoja Alijanse
* Radna skupina za kvalitetu, etiku i zaštitu osobnih podataka
* Radna skupina za razvoj sportskog i zdravog kampusa
* Radna skupina za razvoj umjetničkog kampusa
* Radna skupina za digitalizaciju
* Radna skupina za razvoj Opservatorija za migracije i ljudska prava.

Poziv za sudjelovanjem u ostalim radnim skupinama objavljivat će se kad partnerska sveučilišta koja vode druge aktivnosti budu promovirala poziv za sudjelovanjem.

**Opis aktivnosti:**

Aktivnost se odnosi na sudjelovanje u radu ekspertnih skupina na određenu temu. Ako se na određenu aktivnost prijavi do pet predstavnika, svi će moći sudjelovati u radu ekspertne skupine na međunarodnim sastancima. Međutim, ako se prijavi veći broj zainteresiranih suradnika, formirat će se lokalna skupina koja će imati svog predstavnika na sastancima online (najviše dva).

Sudjelovanje uglavnom podrazumijeva rad na konkretno opisanim radnim zadacima uz mogućnost razvijanja postavljenih aktivnosti, sukladno utvrđenim potrebama i potencijalima. Većinom se radi o intenzitetu rada od nekoliko sati mjesečno (što može varirati od mjeseca kada postoje aktivnosti do onih kada aktivnosti nema), uz sudjelovanje na sastancima online, ili uživo, ako su projektno predviđeni. Aktivnost najčešće obuhvaća rad na dokumentima u vidu savjetovanja i pomoći pri izradi, zatim različite promotivne aktivnosti (pomoć pri diseminaciji, organizaciji događanja, izrada promotivnih materijala na određenu temu itd.) uključivanje studenata u projektne zadatke, znanstveno-istraživačku suradnju nastavnika, mentoriranje itd.

**Više informacija o skupinama:**

* **Radna skupina za Opservatorij za plavu održivu ekonomiju** (OSBE – *Observatory for Sustainable Blue Economy)*

Riječ je o radnoj skupini koja je svoj rad započela kroz SEA-EU 1.0. Rezultat rada skupine bio je *white paper* punog naziva: *White paper on how HEIs and PROs can foster the creation of sustainable jobs and growth in aquaculture, coastal tourism, marine biotechnology, ocean energy and seabed mining*.

Provedeno je međunarodno anketno istraživanje s vanjskim dionicima na temu područja rada, održan niz lokalnih konzultacija u različitim zemljama partnerima s lokalnim dionicima te su komunicirane razlike i sličnosti s partnerima na brojnim online te kroz dva fizička sastanka. Temeljem rada te skupine kreirana je platforma: **osbe.sea-eu.org** koja sadrži ključne „plave“ informacije partnerskih sveučilišta i njihovih dionika iz okruženja.

Ideja rada te skupine u sljedećem razdoblju odnosi se na razvoj okvira za provedbu longitudinalnih istraživanja, aktivno uključivanje dionika iz okruženja partnerskih sveučilišta kroz brojne mogućnosti, uključivanje novih partnera iz Alijanse SEA-EU i ažuriranju postojećih informacija na platformi osbe.sea-eu.org.

* **Radna skupina za razvoj Društveno-korisnog učenja i stvaranje *Society Hub-a***

Radna skupina je svoj rad započela u projektu SEA-EU 1.0. kroz stvaranje SEA-EU Centra za društveno-korisno učenje. Temeljem rada međunarodne ekspertne skupine stvorena je baza za razvoj Centra, određena je uloga, misija, vizija i ciljevi centra. Definirane su i smjernice za svaku uključenu skupinu u DKU. Centar je mapirao sve kolegije, nastavnike i projekte iz područja društveno-korisnog učenja, partneri su razmijenili primjere dobre prakse, organizirana je međunarodna znanstveno-stručna konferencija na kojoj su sudjelovali predstavnici 13 država svijeta, nakon čega je izdan Zbornik s 18 punih radova. Napravljen je materijal za web stranicu te snimljen promotivni video. Organizirano je više online sastanaka te studijski posjet u Splitu.

Kroz projekt SEA-EU 2.0. planira se rad i razvoj promocije društvenog angažmana sveučilišta te umrežavanje stručnjaka koji sudjeluju u aktivnostima tog tipa, izrada akcijskog plana za podizanje broja društvenih aktivnosti sveučilišta, organizacija jednog velikog društvenog događaja godišnje koja podiže razinu osviještenosti nastavnika i studenata o tim pitanjima, izrada promotivnog materijala, organizacija radionica itd. Cilj svih aktivnosti je izgraditi *Society Hub* gdje će uz primjenu inovativne pedagoške metode društveno-korisnog učenja naglasak biti i na društvenim inovacijama kao i na razvijanju socijalnog poduzetništva, društvenom angažmanu itd.

* **Radna skupina za stvaranje pravnog okvira razvoja Alijanse SEA-EU**

U sklopu projekta SEA-EU 2.0. planirana je razmjena postojećih iskustva vezanih za pravne regulative koje određuju rad sveučilišta te provedbu temeljnih aktivnosti poput poučavanja i istraživanja, osobito kroz stvaranje združenih studija te drugih združenih aktivnosti nastavnika. Uz pomoć posebne ekspertne skupine planirano je stvaranje zasebnog pravnog identiteta Europskih sveučilišta s ciljem usklađivanja pravnih okvira partnerskih sveučilišta te poslova administracije.

* **Radna skupina za kvalitetu, etiku i zaštitu osobnih podataka**

Sveučilište u Splitu vodi Odbor za kvalitetu i etiku pod čijom se nadležnosti formira rad posebnih radnih skupina:

* Radna skupine za razvoj kvalitete združenih programa
* Radna skupina za etiku
* Radna skupina za zaštitu osobnih podataka

Te radne skupine djelovale su unutar prve faze provedbe projekta SEA-EU te su brinule o kvalitetnom i etičnom postupanju provedbe aktivnosti projekta. U drugoj fazi provedbe radne skupine posebno su odijeljene prema temama.

* **Radna skupina za razvoj sportskog i zdravog kampusa**

Sveučilišta u Splitu voditelj je aktivnosti čiji je cilj stvaranje sportskog i zdravog kampusa koje promovira europske vrijednosti kao temeljna obilježja alijanse SEA-EU. S ciljem razvoja ta dva komplementarna spektra, mapirat će se sve postojeće mogućnosti na devet partnerskih sveučilišta koje će se posebno promovirati kroz razne aktivnosti. Jedna od njih je organizacija velikog humanitarnog sportskog događaja u Splitu. Osim toga, kako je zajednički cilj Alijanse - ostvarivanje akreditacije***Healthy Campus****,* potrebno je osvijestiti partnerska sveučilišta o potrebi ulaganja u različite aktivnosti namijenjene studentima i djelatnicima i identificirati što više zajedničkih aktivnosti koje mogu pomoći u ostvarivanju navedenih ciljeva.

* **Radna skupina za razvoj umjetničkog kampusa**

Ideja te radne skupine jest sveučilišne kampuse pretvoriti u kreativne radionice u kojima umjetnost vodi glavnu riječ. U tom kontekstu planiraju se brojne aktivnosti poput umrežavanja sveučilišnih galerija, povezivanja lokalnih umjetnika s umjetnicima s partnerskih sveučilišta, razvoja umjetničkih sekcija, organizacije umjetničkih događaja, povezivanja sveučilišnih zborova i glazbenih sekcija te u konačnici, stvaranja jedinstvene **Art platforme** **SEA-EU** u kojoj će na jednom mjestu biti dostupne sve informacije svim ljubiteljima umjetnosti u alijansi SEA-EU.

* **Radna skupina za digitalizaciju**

Radna skupina za digitalizaciju svoje djelovanje započinje za nekoliko mjeseci (nakon ljeta), a bavit će se pitanjima razvoja digitalizacije sveučilišta u SEA-EU alijansi. Neke od aktivnosti su izrada **AI Chartera**, procjena digitalne zrelosti sveučilišta, stvaranje ***Digital Competence Framework 2.0,*** rad na razvoju digitalnih praksi te digitalnih vjerodajnica i njihovom povezivanju s DEQARom, a sve u svrhu poticanja digitalne transformacije SEA-EU sveučilišta.

* **Radna skupina za razvoj** **Opservatorija za migracije i ljudska prava**

Radna skupina Opservatorija za migracije i ljudska prava započela je djelovanje u prvoj fazi provedbe projekta. Tada su definirana istraživačka područja interesa. Skupina je organizirala online i fizičke sastanke te online konferenciju. Iz rada skupine proizašlo je više objava u međunarodnim časopisima.

Sve dodatne informacije mogu se dobiti u Uredu za SEA-EU na e-mail: seaeu@unist.hr

**Prijave** su otvorene do **01. ožujka 2023. godine** i vrše se na istu e-mail adresu (seaeu@unist.hr).

S poštovanjem,

Ured za SEA-EU Sveučilišta u Splitu